Kohtuasi T–525/16

GQ jt

versus

Euroopa Komisjon

Avalik teenistus – Ametnikud – Personalieeskirjade reform – Määrus (EL, Euratom) nr 1023/2013 – Ametikoha liigid – Üleminekueeskirjad ametikoha liigi määramiseks – Personalieeskirjade XIII lisa artikkel 31 – Ülemineku–assistendid – Personalieeskirjade artikli 45 alusel edutamine, mis on lubatud üksnes vastava ametikoha liigi jaoks ette nähtud viisil – Ametikohale „vanemassistent“ (AST 10) saamine üksnes personalieeskirjade artiklis 4 ja artikli 29 lõikes 1 sätestatud korda kohaldades – Võrdne kohtlemine – Palgaastmele AST 10 edutamise võimaluse kaotus – Õiguspärane ootus

Kokkuvõte – Üldkohtu (esimene koda) 14. detsembri 2018. aasta otsus

Isegi kui ametisse nimetav asutus üksnes kohaldab hiljuti jõustunud ametnike personalieeskirjade sätteid, võib otsust, milles neid sätteid esimest korda kohaldatakse, pidada isiku huve kahjustavaks aktiks. Isegi kui personalieeskirjade (muudetud määrusega nr 1023/013) XIII lisa artikli 31 lõike 2 sõnastusest lähtudes võeti ametisse nimetava asutuse otsused määrata hagejad alates 1. jaanuarist 2014 ülemineku‑assistendi ametikohale vastu ilma kaalutlusõiguseta, mille tulemusena tehti personalihalduse elektroonilises süsteemis, mida nimetatakse „SysPer 2“, peetavas hagejate isikutoimikus viide vastavat liiki ametikohale määramise kohta, kahjustavad need otsused hagejate huve, kuna nende tõttu kaotavad nad palgaastmele AST 10 edutamise võimaluse. (vt punktid 32 ja 33)

Vt otsuse tekst. (vt punktid 35–38)

Vt otsuse tekst. (vt punktid 49–54 ja 113)

Vt otsuse tekst. (vt punkt 57)

Võrdse kohtlemise põhimõtte, mis on liidu õiguse üldpõhimõte, mis sisaldub Euroopa Liidu põhiõiguste harta artiklites 20 ja 21 ning mida kohaldatakse liidu avalikule teenistusele, rikkumisega on igal juhul tegemist siis, kui kahte isikute kategooriat, kelle faktiline ja õiguslik olukord oluliselt ei erine, koheldakse nende liigitamisel erinevalt ning kui selline erinev kohtlemine ei ole objektiivselt põhjendatud. Selle põhimõtte kohaldamisel peab võrreldavate olukordade analüüs võtma arvesse kõiki neid iseloomustavaid asjaolusid. Palgaastmete AST 1–AST 8 ametnikest assistendid ei ole objektiivselt samas olukorras nagu palgaastme AST 9 ametnikud, sest erinevalt viimastest ja vaatamata sellele, et ametnike personalieeskirjade (muudetud määrusega nr 723/2004) kehtivusajal olid nad kõik määratud sama liiki ametikohale, ei olnud nad veel jõudnud ametikoha liigi kõige kõrgemale palgaastmele, kus nad olid edutamiseks kõlblikud. Võrdse kohtlemise põhimõte tähendab seda, et kõikidel samale palgaastmele edutatud ametnikel, kui neil on võrdväärsed teened, on samad võimalused kõrgemale palgaastmele edutamiseks. Seega on kõnealuse põhimõttega kooskõlas see, kui kõigile ülemineku‑assistentidele või assistentidele kohaldatakse personalieeskirjade artiklis 45 sätestatud edutamise menetlust, et jõuda kõrgeimale palgaastmele, mis seda liiki ametikohal on võimalik, ning pärast palgaastmele AST 9 jõudmist kohaldatakse neile kõigile sama menetlust, mis on ette nähtud personalieeskirjade artiklis 4 ja artiklis 29, et jõuda kõrgemale palgaastmele, praegusel juhul palgaastmele AST 10, mille arvu määrab ametisse nimetav asutus oma vajadustest lähtudes. (vt punktid 61, 64 ja 65)

Proportsionaalsuse põhimõte nõuab, et liidu institutsioonide aktid ei läheks kaugemale sellest, mis on asjaomaste õigusnormidega seatud legitiimsete eesmärkide saavutamiseks sobiv ja vajalik, ning juhul, kui on võimalik valida mitme sobiva meetme vahel, tuleb rakendada kõige vähem piiravat meedet, ning tekitatud ebamugavused peavad olema seatud eesmärkidega vastavuses. Mis puudutab nende tingimuste täitmise kohtulikku kontrolli, siis on liidu kohus tunnustanud liidu seadusandja ulatuslikku kaalutlusõigust, mis talle on antud pädevuse teostamisel valdkondades, kus ta peab tegema nii poliitilisi kui ka majanduslikke või sotsiaalseid valikuid või kus ta peab andma keerulisi arvamusi või hinnanguid. Seega ei ole vaja välja selgitada, kas võetud meede oli ainus või parim võimalikest. Nimelt, kui liidu seadusandjal on ulatuslik kaalutlusõigus, nagu juhul, kui ta võtab ELTL artikli 336 alusel vastu personalieeskirjade ja muude teenistujate teenistustingimuste muudatused, siis saab niisuguse meetme õiguspärasust proportsionaalsuse põhimõtte aspektist mõjutada üksnes see, kas meede on pädevate institutsioonide poolt taotletavat eesmärki arvestades ilmselgelt sobimatu. (vt punkt 70)

Hoolitsemiskohustust ei saa tõlgendada nii, et selle kohaselt on ametisse nimetaval asutusel kohustus heastada palgaastmele AST 10 edutamise võimaluse – nagu seadusandja on kehtestanud – kaotus asutusesiseste meetmetega, millega luuakse juurde palgaastmete AST 10 ja AST 11 vanemassistentide ametikohti, kuna selliselt toimides läheks ametisse nimetav asutus vastuollu liidu seadusandja tahtega, vähendades määrusega nr 1023/2013 kehtestatud personalieeskirjade reformi raames vastu võetud meetmete soovitud mõju. (vt punkt 78)

Kaalutlusõigusega hõlmatud valdkondades, nagu selliste üleminekueeskirjade sätestamine, mille eesmärk on tagada õiglane üleminek endistelt personalieeskirjadelt uutele personalieeskirjadele, rikutakse lisaks võrdse kohtlemise põhimõtet, kui asjaomane institutsioon teeb meelevaldse või asjaomaste normide eesmärki arvestades ilmselgelt ebakohase eristuse. Tulenevalt nii administraatorite tegevusüksuse ametnike ja assistentide tegevusüksuse ametnike täidetavate ülesannete laadist kui ka miinimumnõuetest nendele ametikohtadele pääsemiseks, mis on sätestatud eelkõige personalieeskirjade artikli 5 lõikes 3, on need ametnikud objektiivselt ja sisuliselt erinevas õiguslikus ja faktilises olukorras, mistõttu ei olnud liidu seadusandjal üleminekumeetmete vastuvõtmise kohustust ega kohustust võtta mõlema tegevusüksuse jaoks sama laadi üleminekumeetmeid. Ent liidu seadusandja ei pidanud nägema assistentide tegevusüksuse puhul ette võimalust ametikohtade erandlikuks liigitamiseks, mis on uute personalieeskirjade (muudetud määrusega nr 1023/2013) XIII lisa artikli 30 lõikes 3 administraatorite puhul sätestatud. (vt punktid 104–107)